Lauri Hietanen

Lauri Bernhard Hietanen (22. joulukuuta 1902 Ikaalinen – 8. marraskuuta 1971 Helsinki) oli suomalainen kauppaneuvos, vuorineuvos, Suomen Osuuskauppojen Keskuskunnan (SOK) pääjohtaja sekä sosiaaliministeri Kekkosen IV hallituksessa  ja valtiovarainministeri von Fieandtin virkamieshallituksessa.

Hietanen suoritti keskikoulun Ikaalisten yhteiskoulussa vuonna 1919 ja kävi yhden luokan Tampereen kauppaopistoa vuonna 1920. Hän aloitti uransa liikeapulaisena Ikaalisten Osuuskaupassa vuosina 1920–1925. Ikaalisista hän siirtyi Haminaan osuuskaupanhoitajaksi vuosiksi 1925–1930. Hietanen toimi vuosina 1930–1932 Heinolan Osuuskaupan ja 1932–1938 Kouvolan ympäristön Osuusliikkeen toimitusjohtajana. Vuonna 1938 Hietanen aloitti Kuopion Osuusliikkeen toimitusjohtajana. Hän luopui tehtävästä tultuaan valituksi 1946 SOK:n johtokunnan varajäseneksi. Hietanen toimi SOK:n kaupallisena johtajana vuosina 1949–1965.Otavan Iso tietosanakirja, osa 3, palsta 718. Otava, 1968.

SOK:n pääjohtajaksi Hietanen nimitettiin vuonna 1965 vuorineuvos Paavo Vidingin jäätyä eläkkeelle. Hietanen oli tuolloin 63-vuotias ja hän jäikin itse eläkkeelle jo vuonna 1968. Pääjohtajakautensa alussa Hietaselle oli myönnetty vuorineuvoksen arvonimi vuonna 1966, kauppaneuvoksen arvonimen hän sai 1949.

Lähteet


Viitteet

Luokka:Suomen valtiovarainministerit
Luokka:Suomen sosiaaliministerit
Luokka:SOK:n johtajat
Luokka:Vuorineuvokset
Luokka:Kauppaneuvokset
Luokka:Vuonna 1902 syntyneet
Luokka:Vuonna 1971 kuolleet